CPN กระชับพื้นที่ย่านธุรกิจ
เมื่อปิดดีลซื้อหุ้นบริษัท แกรนด์ คาแนล แลนด์ จำกัด (มหาชน) หรือ GLAND ของบริษัท เซ็นทรัลพัฒนา จำกัด (มหาชน) หรือ CPN มูลค่า 20,000 ล้านบาท น่าสนใจต่อว่า CPN ได้อะไรเข้ามาบ้าง..จะสร้างมูลค่าเพิ่มขึ้นได้อย่างไรและเชื่อมโยงผลประโยชน์กับการซื้อหุ้นบริษัท ดุสิตธานี จำกัด (มหาชน) หรือ DTC อย่างไร..!!??
13 ก.ย. 2561

สำนักข่าวรัชดา
เมื่อปิดดีลซื้อหุ้นบริษัท แกรนด์ คาแนล แลนด์ จำกัด (มหาชน) หรือ GLAND ของบริษัท เซ็นทรัลพัฒนา จำกัด (มหาชน) หรือ CPN มูลค่า 20,000 ล้านบาท น่าสนใจต่อว่า CPN ได้อะไรเข้ามาบ้าง..จะสร้างมูลค่าเพิ่มขึ้นได้อย่างไรและเชื่อมโยงผลประโยชน์กับการซื้อหุ้นบริษัท ดุสิตธานี จำกัด (มหาชน) หรือ DTC อย่างไร..!!??
ที่เห็นเป็นรูปธรรมคือสินทรัพย์ที่ดินของ GLAND ที่ส่วนใหญ่เป็น Freehold ทั้งเขตดอนเมือง พหลโยธิน และพื้นที่บริเวณพระราม 9 รวม 200 ไร่
แต่จุดเด่นของ GLAND ที่กลายเป็นเสน่ห์เย้ายวนให้ CPN ต้องตัดสินใจใช้เงิน 20,000 ล้านบาท เข้าเทกโอเวอร์ (พร้อมหนี้ 18,000 ล้านบาท) นั่นคือ GLAND มีการพัฒนาพื้นที่ของ Bangkok’s upcoming CBD จำนวนมาก ล้วนมีทำเลที่มีศักยภาพทั้ง Offices, Retail และที่อยู่อาศัย
พื้นที่ศักยภาพที่ CPN ต้องพัฒนาต่อไป ไฮไลต์สำคัญอยู่ที่บริเวณพระราม 9 พื้นที่ประมาณ 50 ไร่ เป็น G-Complex ที่มีโครงการ G-tower โครงการ The Super Tower อยู่ในพื้นที่และอีก 8 ไร่พัฒนาเป็นที่อยู่อาศัย
ส่วนพื้นที่บริเวณดอนเมือง-บางเขน ประมาณ 60 ไร่ เป็นพื้นที่โครงการบ้านเดี่ยว 2 ไร่ และที่ดินเปล่าในส่วนที่เหลือที่เป็นพื้นที่มีศักยภาพการทำ Project mixed use และพื้นที่ย่านพหลโยธิน อยู่ใกล้เซ็นทรัล ลาดพร้าว โดยเป็นพื้นที่ที่ GLAND ร่วมพันธมิตรกับกลุ่มบริษัท บีทีเอส กรุ๊ป โฮลดิ้ง จำกัด (มหาชน) หรือ BTS อีกด้วย
ภาพที่เห็นชัด นั่นคือการเชื่อมโยงผลประโยชน์ (Synergy) ระหว่าง CPN และ GLAND เนื่องจากพื้นที่พัฒนาส่วนใหญ่ของ GLAND อยู่ใกล้เคียงกับ CPN จึงเป็นโอกาสที่ดีจะมีการบริหารจัดการให้มีประสิทธิภาพมากขึ้น
การเข้าถือหุ้น DTC เมื่อช่วงกลาง พ.ค.ที่ผ่านมา และการเข้าเทกโอเวอร์ GLAND ครั้งนี้ ถือเป็นผู้มีกรรมสิทธิ์ที่ดินที่มีศักยภาพต่อการพัฒนาสูง ถือเป็นกลยุทธ์เชิงรุกของ CPN เพื่อการขยายธุรกิจเขต CBD ของกทม.อย่างชัดเจน
สำหรับนักลงทุนหุ้น CPN และ GLAND อาจเกิดคำถามขึ้นว่า…ตอนนี้จะลงทุนหุ้นตัวไหนดี.!? เอาเป็นว่าระยะสั้นราคาหุ้น GLAND ถือว่าชนเพดานต้นทุนที่ CPN ซื้อมา 3.10 บาท..การเข้าซื้อ GLAND เก็งกำไรเพื่อไว้ขายเมื่อ CPN ตั้งโต๊ะเทนเดอร์ฯ ถือว่า “ช้าไปแล้ว” ไม่เหลือส่วนต่างราคาให้เล่นอีกแล้ว..!?
นอกเสียจากว่า CPN จะเล่นบทเจ้าบุญทุ่ม..ปรับราคาเทนเดอร์ฯ มากกว่า 3.10 บาท (โอกาสแทบเป็นไปไม่ได้เลย).!!
แต่การหันมาเก็งกำไรหุ้น CPN แทน..ต้องดูเงื่อนไขว่า..หนี้เงินกู้ใหม่ 20,000 ล้านบาท (จากธนาคารกรุงเทพ) เพื่อซื้อ GLAND บวกกับหนี้ปัจจุบัน 59,000 ล้านบาท เท่ากับว่าหลังดีลนี้จบตัวเลขหนี้จะอยู่ที่ 79,000 ล้านบาท..นี่ยังไม่รวมตัวเลขหนี้ที่พ่วงมากับ GLAND อีกประมาณ 17,700 ล้านบาท..
รวม ๆ กันแล้วเฉลี่ยเกือบ 100,000 ล้านบาท..มีผลกระทบต่องบการเงิน CPN มากน้อย และการรับรู้กำไรจาก GLAND จะชดเชยได้มากน้อยเพียงใด..!??
…อิ อิ อิ…